M-CHAI กำไรสม่ำเสมอ
M-CHAI เริ่มเปิดให้บริการรักษาพยาบาลครั้งแรก 21 ม.ค.2532 เป็นเวลา 28 ปีมาแล้ว ก่อตั้งโดยกลุ่มแพทย์ 3 ท่าน จนเข้าจดทะเบียนในตลาดหลักทรัพย์ 24 ก.ค.2539 บริษัทได้ขยายจำนวนโรงพยาบาลในกลุ่ม 4 แห่ง ได้แก่ รพ.มหาชัย 2 รพ.มหาชัยเพชรรัชต์ รพ.มหาชัยแม่กลอง และ รพ.มหาชัย 3 และธุรกิจสนับสนุนด้านการแพทย์ 2 แห่ง คือ บริษัท แพทย์ไทย 88 จำกัด และบริษัท เว็ลตี้เฮลท์แคร์ จำกัด
11 ธ.ค. 2559

–คุณค่าบริษัท–
 
บริษัท โรงพยาบาลมหาชัย จำกัด (มหาชน) หรือ M-CHAI เริ่มเปิดให้บริการรักษาพยาบาลครั้งแรก 21 ม.ค.2532 เป็นเวลา 28 ปีมาแล้ว ก่อตั้งโดยกลุ่มแพทย์ 3 ท่าน จนเข้าจดทะเบียนในตลาดหลักทรัพย์ 24 ก.ค.2539 บริษัทได้ขยายจำนวนโรงพยาบาลในกลุ่ม 4 แห่ง ได้แก่ รพ.มหาชัย 2 รพ.มหาชัยเพชรรัชต์ รพ.มหาชัยแม่กลอง และ รพ.มหาชัย 3 และธุรกิจสนับสนุนด้านการแพทย์ 2 แห่ง คือ บริษัท แพทย์ไทย 88 จำกัด และบริษัท เว็ลตี้เฮลท์แคร์ จำกัด
ด้วยกลุ่มโรงพยาบาลมีทำเลที่ตั้งที่ดีครอบคลุมพื้นที่การให้บริการทางการแพทย์ทางกรุงเทพฯใต้ ซึ่งเป็นเขตอุตสาหกรรม โรงงาน การเกษตร-ประมง และมีสถานประกอบการต่างๆเป็นจำนวนมาก  มีความสามารถในการรักษาพยาบาล บุคลากรและเครื่องมือแพทย์ที่สมบูรณ์ทันสมัย มีการลงทุนด้านเครื่องมืออย่างต่อเนื่อง เมื่อเทียบกับคู่แข่งในบริเวณเดียวกัน นอกจากเน้นกลุ่มลูกค้าเป้าหมายระดับกลาง-บน ก็ยังมีบริการให้ประกันสังคมสำหรับลูกค้าระดับล่างด้วย ส่วนภาพลักษณ์ ภายใต้ชื่อ รพ.มหาชัย ก็มีชื่อเสียงเป็นที่ยอมรับและเชื่อถือ จึงเป็นจุดเด่นให้เลือกมาใช้บริการ
ส่งผลให้ผลการดำเนินงานดีต่อเนื่อง โดยเฉพาะผลการดำเนินงานไตรมาส 3 สิ้นสุดวันที่ 30 กันยายน 2559 บริษัทมีรายได้รวมขยับขึ้นมาอยู่ที่ 594.20 ล้านบาท จากงวดเดียวกันของปีก่อน 524.33 ล้านบาท เป็นผลมาจากรายได้จากการรักษาพยาบาลเพิ่มขึ้น ทำให้บริษัทมีกำไรขยับขึ้นมาอยู่ที่ 69.30 ล้านบาท หรือ 4.37 บาทต่อหุ้น จากงวดเดียวกันของปีก่อน 64.53 ล้านบาท หรือ 4.07 บาทต่อหุ้น
ส่วนผลการดำเนินงานงวดเก้าเดือน สิ้นสุดวันที่ 30 กันยายน 2559 บริษัทมีรายได้รวมขยับขึ้นมาอยู่ที่ 1,595.33 ล้านบาท จากงวดเดียวกันของปีก่อน 1,409.23 ล้านบาท ส่งผลให้บริษัทมีกำไรขยับขึ้นมาอยู่ที่ 147.73 ล้านบาท หรือ 9.31 บาทต่อหุ้น จากงวดเดียวกันของปีก่อน 100.34 ล้านบาท หรือ 6.32 บาทต่อหุ้น อันเป็นไปตามปัจจัยฤดูกาลของฤดูฝน
ในขณะที่นักวิเคราะห์ บล.ดีบีเอส วิคเคอร์ส คาดว่ากำไรสุทธิตลอดปี 59 อยู่ที่ 20% และปี 60 อยู่ที่ 5% เทียบกับงวดเดียวกันของปีก่อน มีแรงผลักดันมาจากรายได้จากการรักษาพยาบาลเพิ่มขึ้นในอัตรา 12% และ 5% ตามลำดับ ด้านอัตรากำไรขั้นต้นก็ทำได้สูงขึ้นเป็น 25.9% ทั้งสองปีซึ่งสูงกว่าปี 58 ที่ 24.9%
นอกจากนี้การที่บริษัทถือหุ้นเพิ่มใน รพ.เจ้าพระยาจากเดิม 19.38% มาเป็น 22.97% ทำให้จากเดิมที่เป็นบริษัทอื่นกลายมาเป็นบริษัทร่วม จึงยังผลให้ช่วยเพิ่มพูนกำไรตามส่วนได้เสีย (equity method) เทียบกับเดิมเพียงการรับปันผล ทั้งนี้ในปี 59 จะเริ่มรับกำไรเต็มปีเทียบกับปี 58 ที่เป็นเพียงครึ่งปีหลังได้มา 12 ล้านบาท คาดว่ากำไรจะเพิ่มขึ้นเป็น 16 ล้านบาทในงวดปี 59 และเป็น 18 ล้านบาทในงวดปี 60
ทั้งนี้ คงคำแนะนำ “ซื้อ” ราคาเป้าหมาย 327 บาท นับเป็นหุ้นโรงพยาบาลที่ราคาหุ้นยังปรับขึ้นช้า (Laggard) กว่ากลุ่ม P/E และ P/BV ปี 59 ต่ำเพียง 20.4 และ 3.3 เท่า เทียบกลุ่มที่ 36.5 และ 6.6 เท่า ตามลำดับ
…
 
ผู้ถือหุ้นรายใหญ่                 
1. บริษัท มหาชัยเวชกรรม จำกัด 6,800,000 หุ้น 42.50%
2. นายพงษ์พัฒน์ ปธานวนิช 1,226,508 หุ้น 7.67%
3. ธนาคาร ไอซีบีซี (ไทย) จำกัด (มหาชน) 779,500 หุ้น 4.87%
4. บริษัท โรงพยาบาลกรุงเทพสนามจันทร์ จำกัด 684,400 หุ้น 4.28%
5. นายเดโช เอี่ยมชีรางกูร 398,900 หุ้น 2.49%
 
รายชื่อกรรมการ
1.นาย บรรลุ ศิริพานิช ประธานกรรมการ
2.นาย บรรลุ ศิริพานิช กรรมการอิสระ
3.นาย พงษ์พัฒน์ ปธานวนิช กรรมการผู้จัดการ
4.นาย วิญญู เอี่ยมชีรางกูร กรรมการ
5.นาย สิทธา พิทักษ์อรรณพ กรรมการ